Így gyárt látványosságot a !!!444!!! egy gyereklány tragédiájából.

„Erőszakpornó, kattintásvadászat, ízléstelenség, képmutatás. Így gyárt látványosságot a !!!444!!! egy gyereklány tragédiájából.

A recept az alábbi: a kattintásérzékeny hívószavakat helyezzük el a címben, az se baj, ha az így hosszabb lesz, mint maga a cikk – hisz a !!!444!!! két legfőbb innovációja a magyar nyelvű újságírásban, hogy a cím lehet akármilyen hosszú, míg a cikk lehet akármilyen rövid. A szenzációt ígérő kifejezések: »bedrogoztak«, »prostitúcióra kényszerítettek«, »14 éves lányt« – eddig egyszerű. És itt kezdődik a szakma – hisz erre is lehet még lapot kérni, úgyhogy a címoldalra kerül: »A pénzt pedig elvették tőle.« Végül a horog végén ott ficeg a csali: »Tovább«.

Ugyan miért kényszerítenek valakit prostitúcióra, ha nem pénzért? Ha nem tájékoztatná olvasóit ilyen körültekintően a !!!444!!!, még azt hihetnék, hogy bedrogoztak, majd prostitúcióra kényszerítettek egy 14 éves lányt Szegeden, és azt mondták neki, hogy a pénzből vegyen magának valami szépet? Mintha nem volna teljesen érdektelen, hogy mi lett a pénzzel. Mintha ez súlyosbítaná a történteket. Ugyan kit érdekel ezt a »hírt«++ hallva, hogy az áldozat megtarthatta-e a pénzt, amit »keresett«?

Ez egy rendkívül súlyos bűncselekmény. A máskor hiperérzékeny ultrafeminista portál képtelen ellenállni a bulvár csábításának, és alantas szórakoztatásra használja a tragédiát. Egyetlen bánatuk, hogy nincs egy jó kis videó az esetről, amely tovább borzolhatná az olvasók kedélyeit. Gyalázatos megélhetés stricinek lenni, de ha igazán jövedelmező, Uj Péter és csapata sietve beszáll.”